Document ID: 32013R0034
Publication Date: 2012-01-16

Title and Content:
UREDBA KOMISIJE (EU) št. 34/2013
z dne 16. januarja 2013
o spremembi prilog II, III in IV k Uredbi Evropskega parlamenta in Sveta (ES) št. 396/2005 glede mejnih vrednostih ostankov za 2-fenilfenol, ametoktradin, Aureobasidium pullulans seva DSM 14940 in DSM 14941, ciprokonazol, difenokonazol, ditiokarbamate, folpet, propamokarb, spinosad, spirodiklofen, tebufenpirad in tetrakonazol v ali na nekaterih proizvodih
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1), zlasti člena 14(1)(a) Uredbe,
ob upoštevanju naslednjega:
(1)
Mejne vrednosti ostankov (v nadaljnjem besedilu: MRL) za 2-fenilfenol, dikvat, ditiokarbamate in folpet so bile določene v Prilogi II k Uredbi (ES) št. 396/2005. MRL za ametoktradin, biksafen, ciprokonazol, difenokonazol, epoksikonazol, propamokarb, spinosad, spirodiklofen, tebufenpirad in tetrakonazol so bile določene v delu A Priloge III k Uredbi (ES) št. 396/2005. Za Aureobasidium pullulans seva DSM 14940 in DSM 14941 niso bile v prilogah II in III določene nobene specifične MRL, snov pa prav tako ni bila vključena v Prilogo IV k Uredbi (ES) št. 396/2005, zato se zanju uporablja privzeta vrednost 0,01 mg/kg.
(2)
V okviru postopka za registracijo fitofarmacevtskega sredstva, ki vsebuje aktivno snov ametoktradin, je bila v skladu s členom 6(1) Uredbe (ES) št. 396/2005 vložena vloga za spremembo obstoječih MRL za uporabo na poru.
(3)
Za biksafen je bila vložena vloga za uporabo na oljni ogrščici, lanenem semenu, makovem semenu in gorčičnem semenu. Za ciprokonazol je bila vložena vloga za uporabo na makovem semenu. Za difenokonazol je bila vložena vloga za uporabo na malinah, robidah in bučnicah (z užitno lupino). Za dikvat je bila vložena vloga za uporabo na boreču. Za ditiokarbamate je bila vložena vloga za uporabo na česnu, čebuli, šalotki, bučnicah in špargljih. Za epoksikonazol je bila vložena vloga za proizvode živalskega izvora ob upoštevanju vrednosti ostankov v krmi, ki so posledica uporabe epoksikonazola na koruzi. Za folpet je bila vložena vloga za uporabo na vinskem grozdju. Za propamokarb je bila vložena vloga za uporabo na ohrovtu. Za spinosad je bila vložena vloga za uporabo na zeleni, koromaču, malinah in robidah. Za spirodiklofen je bila vložena vloga za uporabo na jagodah in bananah. Za tebufenpirad je bila vložena vloga za uporabo na kumarah in bučkah. Za tetrakonazol je bila vložena vloga za uporabo na semenu oljne ogrščice.
(4)
V okviru postopka za registracijo fitofarmacevtskega sredstva, ki vsebuje aktivno snov Aureobasidium pullulans seva DSM 14940 in DSM 14941, je bila v skladu s členom 6(1) Uredbe (ES) št. 396/2005 vložena vloga za vključitev navedene aktivne snovi v Prilogo IV k Uredbi (ES) št. 396/2005.
(5)
V skladu s členom 6(2) in (4) Uredbe (ES) št. 396/2005 je bila vložena vloga za uporabo ametoktradina na krompirju, tropskih korenovkah in gomoljnicah, čebuli, česnu, šalotki, spomladanski čebuli, paradižniku, papriki, jajčevcih, okri, drugih razhudnikih, kumarah, kumaricah za vlaganje, bučkah, drugih bučnicah (z užitno lupino), bučnicah (z neužitno lupino), brokoliju, glavnatem zelju, kitajskem kapusu, solati, endiviji, kreši, rani barbici, rukoli/rukvici, ogrščici, listih in poganjkih Brassica spp., špinači, blitvi, portulaku, zeleni, koromaču in hmelju. Vlagatelj trdi, da ob odobreni uporabi ametoktradina na takih pridelkih v Združenih državah in Kanadi ostanki presegajo MRL iz Uredbe (ES) št. 396/2005 in da so za preprečevanje trgovinskih ovir pri uvozu teh pridelkov potrebne višje MRL.
(6)
Za spirodiklofen je bila vložena vloga za povišanje veljavnih MRL za papajo, avokado in mango, ker ob odobreni uporabi navedene snovi na takih pridelkih v Združenih državah ostanki presegajo MRL iz Uredbe (ES) št. 396/2005. Da bi preprečili trgovinske ovire pri uvozu teh pridelkov, so potrebne višje MRL.
(7)
V skladu s členom 8 Uredbe (ES) št. 396/2005 so zadevne države članice te vloge ocenile in Komisiji poslale poročila o ocenah.
(8)
Evropska agencija za varnost hrane (v nadaljnjem besedilu: Agencija) je preučila vloge in poročila o ocenah, zlasti glede tveganj za potrošnike in po potrebi za živali, ter predložila utemeljena mnenja o predlaganih MRL (2). Ta mnenja je poslala Komisiji in državam članicam ter jih javno objavila.
(9)
Agencija je v obrazloženih mnenjih ugotovila, da predloženi podatki o uporabi ametoktradina na spomladanski čebuli ne zadostujejo za določitev nove MRL. Predloženi podatki za paradižnik in papriko ne kažejo na potrebo po spremembi obstoječih MRL. Predloženi podatki o uporabi biksafena na oljni ogrščici, lanenem semenu, makovem semenu in gorčičnem semenu ne zadostujejo za določitev nove MRL. Agencija je v zvezi z dikvatom sklenila, da podatki o ostankih ne podpirajo v zadostni meri predvidene uporabe in da novih uporab ni mogoče odobriti, dokler ne bo opravljen temeljit pregled obstoječih MRL. Predloženi podatki glede ostankov epoksikonazola v živalskih proizvodih ne kažejo na potrebo po spremembi obstoječih MRL. Predloženi podatki o uporabi spirodiklofena na jagodah ne zadostujejo za določitev nove MRL.
(10)
Pri ditiokarbamatih, ki nastanejo pri uporabi metirama na špargljih, čebuli, šalotki in bučnicah (z užitno lupino), spremembe MRL niso potrebne, saj so MRL iz Priloge II k Uredbi (ES) št. 396/2005 enake zahtevanim.
(11)
Za Aureobasidium pullulans seva DSM 14940 in DSM 14941 je Agencija sklenila, da je primerno, da se vključita v Prilogo IV k Uredbi (ES) št. 396/2005.
(12)
Agencija je glede vseh drugih vlog sklenila, da so izpolnjene vse zahteve po podatkih in da so spremembe MRL, ki jih zahtevajo vlagatelji, sprejemljive glede varnosti potrošnikov po oceni izpostavljenosti potrošnikov za 27 posebnih evropskih potrošniških skupin. Agencija je upoštevala najnovejše informacije o toksikoloških značilnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkoročni izpostavljenosti zaradi čezmernega uživanja zadevnih pridelkov in proizvodov ni bilo ugotovljeno tveganje, da se preseže sprejemljivi dnevni vnos ali akutni referenčni odmerek.
(13)
V Uredbi (ES) št. 304/2010 (3) so MRL za 2-fenilfenol v citrusih določene do 30. septembra 2012, dokler se ne predložita in ocenita dodatna preskusa za ugotavljanje ostankov na citrusih in veljavne študije o obstojnosti pri skladiščenju. Navedena preskusa in podatki so bili marca 2012 predloženi Španiji, državi članici poročevalki za navedeno snov. Španija je navedene podatke ocenila in pripravila poročilo o oceni, ki ga je Komisiji predložila 18. julija 2012. Da bi imela Agencija dovolj časa za oceno navedenega poročila, Komisija pa za sprejetje sklepa, je primerno, da se veljavnost teh MRL podaljša do 30. septembra 2014.
(14)
Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.
(15)
Uredbo (ES) št. 396/2005 bi bilo zato treba ustrezno spremeniti.
(16)
Zaradi pravne varnosti bi se morala sprememba glede 2-fenilfenola uporabljati od 1. oktobra 2012.
(17)
Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala -
SPREJELA NASLEDNJO UREDBO:
Člen 1
Priloge II, III in IV k Uredbi (ES) št. 396/2005 se spremenijo v skladu s Prilogo k tej uredbi.
Člen 2
Ta uredba začne veljati dan po objavi v Uradnem listu Evropske unije.
Točka (1)(a) Priloge se uporablja od 1. oktobra 2012.
Ta uredba je zavezujoča v celoti in se neposredno uporablja v vseh državah članicah.
V Bruslju, 16. januarja 2013

Classification:
Level 1 Topics: 100157
100155
100149
100147
100156
Level 2 Topics: 100244
100257
100196
100254
100215
100249
100250
100245
Level 3 Topics: 13
2723
2442
1277
2090
2014
2737
2735
1268
All Topics: 1224
1442
191
2357
2723
2735
2737
3469
5451
6569